*Projekts*

**Par prasībām kases ieņēmumu un kases izdevumu attaisnojuma dokumentiem un kases grāmatas kārtošanai**

Izdoti saskaņā ar Grāmatvedības

likuma 14.panta ceturto daļu

1. Noteikumi nosaka prasības kases ieņēmumu un kases izdevumu attaisnojuma dokumentiem un kases grāmatas kārtošanai.

2. Uzņēmuma skaidrā nauda uzņēmuma kasē tiek glabāta uzņēmuma vadītāja noteiktajā kārtībā.

3. Par uzņēmuma skaidrās naudas glabāšanas vietas fizisko drošību atbild uzņēmuma vadītājs.

4. Kases ieņēmumu un kases izdevumu operācijas uzņēmuma kasē ir tiesīga veikt persona, ar kuru uzņēmuma vadītājs ir noslēdzis rakstveida vienošanos (līgumu), kurā noteikti šīs personas pienākumi, tiesības un atbildība, vai uzņēmuma vadītājs, kurš saskaņā ar Grāmatvedības likumu ir tiesīgs pats kārtot uzņēmuma grāmatvedību (turpmāk — kasieris).

5. Kasieris par kases ieņēmumiem un kases izdevumiem sagatavo attaisnojuma dokumentu - kases ieņēmumu orderi vai kases izdevumu orderi vai arī citu tam pielīdzināmu dokumentu, ja tas atbilst noteikumu 6. un 7.punktā noteiktajām prasībām (turpmāk - kases ieņēmumu orderis vai kases izdevumu orderis).

6. Kases ieņēmumu orderim ir obligāti šādi rekvizīti un informācija par skaidras naudas darījumu:

6.1. dokumenta nosaukums, numurs un datums;

6.2. ziņas par skaidrās naudas saņēmēju:

6.2.1. uzņēmuma nosaukums (komercsabiedrībai, individuālajam komersantam – firma), reģistrācijas numurs vai nodokļu maksātāja reģistrācijas kods;

6.2.2 fiziskai personai, kas veic saimniecisko darbību, bet nav individuālais komersants, — vārds un uzvārds, nodokļu maksātāja reģistrācijas kods;

6.3. ziņas par skaidrās naudas maksātāju:

6.3.1. fiziskās personas — vārds, uzvārds un personas kods (rezidentiem) vai personas identifikācijas numurs rezidences valstī un valsts nosaukums (nerezidentiem);

6.3.2. ja skaidrās naudas maksātājs pārstāv uzņēmumu, norāda arī pārstāvētā uzņēmuma nosaukumu (komercsabiedrībai, individuālajam komersantam – firma) un reģistrācijas numuru vai nodokļu maksātāja kodu;

6.3.3. fiziskās personas, kas veic saimniecisko darbību, bet nav individuālais komersants, – vārds un uzvārds, nodokļu maksātāja reģistrācijas kods;

6.4. skaidras naudas iemaksas pamatojuma apraksts (ja nepieciešams, norāda cita pamatojošā dokumenta nosaukumu, numuru un datumu);

6.5. valūtas (valūtu, ja tas nepieciešams) nosaukums vai kods;

6.6. saņemamā skaidrās naudas summa, izteikta ar cipariem;

6.7. ja kases ieņēmumu orderi sagatavo papīra formā, veicot ierakstus manuāli, tad papildus 6.6.apakšpunktā noteiktajam, saņemamā skaidrās naudas summa, izteikta arī ar vārdiem un cipariem (šo summu veidojošās valūtas vienības – *euro*, ASV dolāri un citas – ar vārdiem, bet to daļas – centi un citas – ar cipariem);

6.8. kasiera paraksts, ja pielikumā nav attaisnojuma dokumenta, kas apliecina skaidrās naudas ieņēmumus.

7. Kases izdevumu orderim ir obligāti šādi rekvizīti un informācija par skaidras naudas darījumu:

7.1. dokumenta nosaukums, numurs un datums;

7.2. ziņas par skaidrās naudas izsniedzēju:

7.2.1. uzņēmuma nosaukums (komercsabiedrībai, individuālajam komersantam – firma ) un reģistrācijas numurs vai nodokļu maksātāja reģistrācijas kods.

7.2.2. fiziskai personai, kas veic saimniecisko darbību, bet nav individuālais komersants, — vārds un uzvārds, nodokļu maksātāja reģistrācijas kods;

7.3. ziņas par skaidrās naudas saņēmēju – fiziskās personas vārds, uzvārds un personas kods (rezidentiem) vai personas identifikācijas numurs rezidences valstī un valsts nosaukums (nerezidentiem);

7.4. ja kasieris darbdienas laikā saņemto skaidro naudu nodod inkasatoram iemaksāšanai uzņēmuma kontā kredītiestādē vai pats to iemaksā kredītiestādē, kā arī naudas nominālu maiņas gadījumā vai, ja nauda tiek iesniegta Latvijas bankā, ziņas par skaidrās naudas saņēmēju nav jānorāda, bet pievieno iemaksu apliecinošu dokumentu;

7.5. ja skaidrās naudas saņēmējs pārstāv uzņēmumu, norāda pārstāvētā uzņēmuma nosaukumu (komercsabiedrībai, individuālajam komersantam – firma un reģistrācijas numuru vai nodokļu maksātāja kodu;

7.6. skaidras naudas izmaksas pamatojuma apraksts (ja nepieciešams norāda cita pamatojošā dokumenta nosaukumu, numuru un datumu);

7.7. valūtas (valūtu, ja tas nepieciešams) nosaukums vai kods;

7.8. izsniedzamā skaidrās naudas summa, izteikta ar cipariem;

7.9. ja kases izdevumu orderis tiek sagatavots papīra formā, veicot ierakstus manuāli, tad papildus 7.7.apakšpunktā noteiktajam, izsniedzamā skaidrās naudas summa, izteikta ar vārdiem un cipariem (šo summu veidojošās valūtas vienības – *euro*, ASV dolāri un citas – ar vārdiem, bet to daļas – centi un citas – ar cipariem);

7.10. skaidrās naudas saņēmēja paraksts, ja pielikumā nav attaisnojuma dokumenta, kas apliecina skaidrās naudas izmaksu;

7.11. kasiera paraksts.

8. Ja kases ieņēmumu vai izdevumu orderos norāda skaidro naudu ārvalsts valūtā vai valūtās, papildu šo noteikumu 6. un 7.punktā minētajiem rekvizītiem (identifikācijas datiem) norāda arī grāmatvedībā izmantojamo ārvalstu valūtas kursu, kas ir spēkā darījuma dienas sākumā.

9. Ja konkrētu skaidrās naudas maksājumu skaidrās naudas saņēmēja vietā saņem cita (pilnvarotā) fiziskā persona, papildu šo noteikumu 7.punktā minētajiem rekvizītiem norāda arī tās personas vārdu, uzvārdu un personas kodu, kura ir pilnvarota naudu saņemt un parakstīties kā faktiskais naudas saņēmējs, un atsauci uz pilnvarojumu. Pilnvaru vai tās kopiju, ja pilnvara nav vienreizēja, pievieno kases izdevumu orderim vai izmaksu sarakstam.

10. Ja skaidras naudas maksātājs vai saņēmējs ir uzņēmuma darbinieks un skaidrās naudas darījums ir izsekojams, kases ieņēmumu un izdevumu orderī uzņēmuma darbinieka personas kodu var nenorādīt.

11. Ja uz attaisnojuma dokumenta (piemēram, izmaksu saraksta, iesnieguma, rēķina), kas kases izdevumu orderī norādīts kā izmaksas pamatojums un pievienots kases izdevumu orderim, ir uzņēmuma vadītāja vai viņa noteiktās personas parakstīts rīkojums vai cita veida apliecinājums (turpmāk - atļauja) skaidrās naudas izsniegšanai, kasiera paraksts uz kases izdevumu ordera nav obligāts.

12. Kases ieņēmumu un izdevumu orderus kasieris vai viņa vietā noteiktās pilnvarotās personas/pilnvarotā persona drīkst sagatavot tikai tad, ja uzņēmuma vadītājs to nosaka ar rakstisku rīkojumu.

13. Kases ieņēmumu un izdevumu orderus numurē atsevišķi, secīgi norādot kārtas numuru. Ja kases ieņēmumu un izdevumu orderus sagatavo elektroniski, tad katram skaidrās naudas darījumam var piešķirt unikālu identifikācijas numuru, ar kuru tas reģistrēts grāmatvedības datorprogrammā (grāmatvedības informācijas datorsistēmu programmatūrā) un kurš norādīts kases ieņēmumu un izdevumu orderī.

14. Ja saskaņā ar uzņēmuma vadītāja noteikto kārtību skaidrās naudas izmaksai sagatavo izmaksu sarakstu par vienveidīgiem maksājumiem, papildus Grāmatvedības likuma 11.panta piektajā daļā minētajiem obligātajiem dokumenta rekvizītiem (identifikācijas datiem) šim sarakstam ir obligāti arī šādi rekvizīti (identifikācijas dati):

14.1. uzņēmuma vadītāja vai viņa noteiktās personas atļauja, izmaksāt skaidro naudu;

14.2. izsniedzamā skaidrās naudas kopsumma, izteikta ar vārdiem un cipariem (šo summu veidojošās valūtas vienības – *euro*, ASV dolāri un citas – ar vārdiem, bet to daļas – centi un citas – ar cipariem).

15. Saskaņā ar izmaksu sarakstu drīkst izmaksāt:

15.1. atlīdzību par darbu, kompensācijas un citas normatīvajos aktos paredzētās izmaksas uzņēmuma darbiniekiem;

15.2. avansus (*euro*) darbinieku komandējumu vai darba braucienu izdevumiem;

15.3. regulāri izmaksājamās stipendijas un kompensācijas studentiem vai citām personām to mācību laikā;

15.4. pensijas un regulāri izmaksājamos valsts sociālos vai sociālās apdrošināšanas pabalstus un pašvaldības sociālos pabalstus;

15.5. citus uzņēmuma vadītāja noteiktus vienveidīgus maksājumus, ja tos neaizliedz izmaksāt citi normatīvie akti.

16. Kases ieņēmumu un izdevumu orderos nav pieļaujami nekādi labojumi.

17. Uzņēmums, uz kuru attiecas normatīvie akti, kas nosaka nodokļu un citu maksājumu reģistrēšanas elektronisko ierīču un iekārtu lietošanas kārtību, par darbdienas laikā saņemto un iemaksāšanai uzņēmuma kasē paredzēto skaidrās naudas summu var sagatavot vienu kases ieņēmumu orderi, saskaņā ar kuru iemaksā naudu kasē un izdara ierakstu kases grāmatā. Šo kases ieņēmumu orderi sagatavo, pamatojoties uz:

17.1. nodokļu un citu maksājumu reģistrēšanas elektroniskās ierīces vai iekārtas – kases aparāta, hibrīda kases aparāta, kases sistēmas, specializētās ierīces vai iekārtas (turpmāk – kases aparāts) žurnāla vai Z pārskata datiem, ja uzņēmums no personas skaidrā naudā saņemto samaksu reģistrē kases aparātā;

17.2. izsniegto darījumu apliecinošo dokumentu datiem (piemēram, Valsts ieņēmumu dienestā reģistrētu kvīts, biļete), kas noteikti normatīvajos aktos, kas nosaka nodokļu un citu maksājumu reģistrēšanas elektronisko ierīču un iekārtu lietošanas kārtību, vai datiem par darbdienas laikā saņemtās skaidrās naudas ieņēmumu kopsummu, ja  uzņēmums var nelietot kases aparātu.

18. Ja uzņēmums saņem no personas tādu skaidrās naudas maksājumu, uz kuru neattiecas normatīvajos aktos, kas nosaka nodokļu un citu maksājumu reģistrēšanas elektronisko ierīču un iekārtu lietošanas kārtību, minētās prasības (piemēram, darbinieks iemaksā uzņēmuma kasē skaidro naudu kā saņemtā avansa pārpa­likumu), katram šādam maksājumam sagatavo atsevišķu kases ieņēmumu orderi, saskaņā ar kuru izdara ierakstu kases grāmatā.

19. Budžeta iestāde, no valsts budžeta daļēji finansēta atvasināta publiska persona unbudžeta nefinansēta iestāde, var nepiemērot šo noteikumu 18.punktā minēto prasību par atsevišķa kases ieņēmumu ordera sagatavošanu, ja, saņemot skaidrās naudas maksājumu par attiecīgās iestādes administrētu nodokli, nodevu, maksas pakalpojumu, sagatavo attiecīgās iestādes vadītāja noteiktu dokumentu, kas apliecina skaidrās naudas ieņēmumus un kurā norādīti šo noteikumu 6.1. - 6.6. apakšpunktā minētie rekvizīti.

20. Ja 19.punktā vadītāja noteiktais dokuments ir ieņēmumu saraksts skaidrās naudas saņemšanai par vienveidīgiem maksājumiem (piemēram, bibliotēkā saņemot naudu par kopēšanas pakalpojumiem), tad tajā ir ietverti vismaz šādi rekvizīti:

20.1. iestādes nosaukums un reģistrācijas numurs;

20.2. ieraksta datums un kārtas numurs;

20.3. ziņas par skaidrās naudas maksātāju saskaņā ar šo noteikumu 6.3.apakšpunktu;

20.4. saņemtās skaidrās naudas summa;

20.5. naudas maksātāja paraksts.

21. Pamatojoties uz šo noteikumu 19. un 20.punktā minēto dokumentu kopsavilkuma datiem, par darbdienas laikā attiecīgajā iestādē saņemto un iemaksāšanai uzņēmuma kasē paredzēto skaidrās naudas summu sagatavo vienu kases ieņēmumu orderi, saskaņā ar kuru izdara ierakstu kases grāmatā.

22. Šo noteikumu 18., 19. un 20.punktā minētajā gadījumā par saņemto skaidrās naudas maksājumu kasieris maksātājam pēc pieprasījuma izsniedz apliecinājumu par skaidras naudas saņemšanu (piemēram, kases ieņēmumu ordera kopiju, norakstu vai kases ieņēmuma ordera kvīti, kurā norādīti attiecīgi šo noteikumu 6.punktā vai 19.punktā minētie rekvizīti).

23. Pārdodot ārvalsts valūtu fiziskajai personai vai pērkot ārvalsts valūtu no fiziskās personas (ārvalsts valūtas pārdošanas vai pirkšanas darījums), kases ieņēmumu vai izdevumu orderī attiecīgās fiziskās personas identifikācijas datus norāda tikai tad, ja darījuma summa un veids atbilst kādai no aizdomīgu darījumu minētajām pazīmēm likuma “Par nodokļiem un nodevām” izpratnē.

24. Uzņēmuma kases ieņēmumus un kases izdevumus, kā arī skaidrās naudas atlikumu uzņēmuma kasē reģistrē atsevišķi kases ieņēmumiem un kases izdevumiem *euro* un kases ieņēmumiem un kases izdevumiem ārvalstu valūtās (pa to veidiem) iekārtotās kases grāmatās. Kases grāmata ir grāmatvedības reģistrs, kurā veic ierakstus par uzņēmuma kases ieņēmumiem un kases izdevumiem.

25. Ja kases grāmatu kārto elektroniski, izmantojot grāmatvedības datorprogrammu (grāmatvedības informācijas datorsistēmu programmatūru), tad uzņēmuma kases ieņēmumus un kases izdevumus var reģistrēt vienā kases grāmatā, atsevišķi uzskaitot kases ieņēmumus un kases izdevumus *euro* un kases ieņēmumus un kases izdevumus ārvalstu valūtās (pa to veidiem).

26. Uzņēmuma vadītājs, kurš saskaņā ar Grāmatvedības likumu ir tiesīgs pats kārtot grāmatvedību, var nepiemērot šo noteikumu 5.punktā minēto prasību par atsevišķa kases ieņēmumu un izdevumu ordera sagatavošanu, ja viņš izmanto grāmatvedības programmu, kura nodrošina prasības kases ieņēmumu un kases izdevumu attaisnojuma dokumentiem un kases grāmatas kārtošanai saskaņā ar šiem noteikumiem un viņa rīcībā ir cits dokuments, kas apliecina naudas saņemšanu vai izsniegšanu.

27. Sagatavojot kases grāmatu papīra formā, to kārto saskaņā ar šādām prasībām:

27.1. katram pārskata gadam iekārto jaunu kases grāmatu. Pārskata gada sākumā kases grāmatā norādītajam skaidrās naudas atlikumam katrā valūtā uzņēmuma kasē jābūt vienādam ar iepriekšējā pārskata gada beigās aprēķināto un kases grāmatā norādīto skaidrās naudas atlikumu katrā valūtā;

27.2. ieraksti par katru attiecīgo periodu izdarāmi, norādot attiecīgā perioda sākuma un beigu datumu (piemēram diena, nedēļa);

27.3. kases ieņēmumus un kases izdevumus reģistrē, pamatojoties uz kases ieņēmumu vai izdevumu orderiem un norādot kases grāmatā attiecīgā ordera numuru, maksājuma veidu un summu;

27.4. kases grāmatā ierakstītajam skaidrās naudas atlikumam attiecīgā perioda (piemēram diena, nedēļa) sākumā katrā valūtā jāatbilst skaidrās naudas atlikumam katrā valūtā iepriekšējā attiecīgā perioda beigās.

28. Papīra formā sagatavotas kases grāmatas lapas numurē augošā secībā no pārskata gada sākuma.

29. Ārkārtas gadījumos (piemēram, ja konstatēta zādzība) inventarizācijā konstatēto skaidrās naudas iztrūkumu kases grāmatā reģistrē inventarizācijas dienā, pamatojoties uz šim nolūkam īpaši sagatavotu kases izdevumu orderi, bet skaidrās naudas pārpalikumu —, pamatojoties uz kases ieņēmumu orderi.

30. Atzīt par spēku zaudējušiem Ministru kabineta 2003.gada 21.oktobra noteikumus Nr.584 "Kases operāciju uzskaites noteikumi" (Latvijas Vēstnesis, 2003, 150. nr.; 2004, 50. nr.; 2006, 185. nr.; 2007, 188. nr.; 2009, 110. nr.; 2010, 51/52 nr.;, 2011, 122. nr.; 2013, 208. nr.;, 2018, 157. nr.).

31. Noteikumi stājas spēkā 2022. gada 1. janvārī.

Ministru prezidents A.K. Kariņš

Finanšu ministrs J. Reirs